טור מנוקד אבן העזר א


חַיָּב אָדָם לִשָּׂא בְּיַלְדוּתוֹ וּבְזִקְנוּתוֹ, כַּמָּה נָשִׁים נוֹשֵׂא, וּמָתַי קִיֵּם פְּרִיָּה וּרְבִיָּה, וְכוֹפִין אוֹתוֹ לְכָךְ, וְאִשָּׁה אֵינָהּ מְצֻוָּה

רמזי הסעיפים
 עֹנֶשׁ מִי שֶׁאֵינוֹ עוֹסֵק בִּפְרִיָּה וּרְבִיָּה 
 אֵין מוֹכְרִין סֵפֶר תּוֹרָה אֶלָּא לִלְמֹד אוֹ לִשָּׂא אִשָּׁה, וְעַיֵּן לְקַמָּן בְּסָמוּךְ 
 בֶּן שְׁמוֹנֶה עֶשְׂרֵה מִצְוָה לִשָּׂא אִשָּׁה 
 וּבֶן שְׁלוֹשׁ עֶשְׂרֵה מִצְוָה מִן הַמֻּבְחָר 
 קֹדֶם שְׁלוֹשׁ עֶשְׂרֵה לֹא יִשָּׂא דְּהָוֵּי כִּזְנוּת 
 עָבְרוּ עָלָיו עֶשְׂרִים וְלֹא נָשָׂא בֵּית דִּין כּוֹפִין אוֹתוֹ, אֶלָּא אִם כֵּן מִתְעַכֵּב כְּדֵי לִלְמֹד, וְעַיֵּן לְקַמָּן 
 מִי שֶׁחָשְׁקָה נַפְשׁוֹ בַּתּוֹרָה כְּבֶן עַזַּאי פָּטוּר מִפְּרִיָּה וּרְבִיָּה 
 מִצְוַת פְּרִיָּה וּרְבִיָּה זָכָר וּנְקֵבָה 
 וְאִם הָיָה הַזָּכָר סָרִיס אוֹ הַנְּקֵבָה אַיְלוֹנִית 
 מֵתוּ בָּנָיו וְהִנִּיחוּ בָּנִים 
 הָיוּ לוֹ בָּנִים בְּגֶיּוּתוֹ וְנִתְגַּיְּרוּ, אוֹ בְּעַבְדוּתוֹ וְנִשְׁתַּחְרְרוּ 
 אַף עַל פִּי שֶׁיֵּשׁ לוֹ כַּמָּה בָּנִים אָסוּר לוֹ לַעֲמֹד בְּלֹא אִשָּׁה 
 קִיֵּם מִצְוַת פְּרִיָּה וּרְבִיָּה אִם מֻתָּר לִמְכֹּר סֵפֶר תּוֹרָה לִשָּׂא אִשָּׁה בַּת בָּנִים 
 כַּמָּה נָשִׁים נוֹשֵׂא וְאִם יֵשׁ תַּקָּנָה שֶׁלֹּא יִשָּׂא אֶלָּא אַחַת 
 אִשָּׁה אֵינָהּ מְצֻוָּה עַל פְּרִיָּה וּרְבִיָּה 
 נָשָׂא אִשָּׁה וְשָׁהָה עִמָּהּ וְלֹא יָלְדָה בְּסִימָן קנד

טור המנוקד
יִתְבָּרַךְ שְׁמוֹ שֶׁל הַקָּדוֹשׁ בָּרוּךְ הוּא שֶׁהוּא חָפֵץ בְּטוּב בְּרִיּוֹתָיו, שֶׁיָּדַע שֶׁאֵין טוֹב לָאָדָם לִהְיוֹת לְבַדּוֹ, וְעַל כֵּן עָשָׂה לוֹ עֵזֶר כְּנֶגְדּוֹ. וְעוֹד, כִּי כַּוָּנַת הַבְּרִיאָה בָּאָדָם כְּדֵי לִפְרוֹת וְלִרְבּוֹת, וְזֶה אִי אֶפְשָׁר בְּלֹא הָעֵזֶר, וְעַל כֵּן צִוָּהוּ לְדַבֵּק בָּעֵזֶר שֶׁעָשָׂה לוֹ.
לְכָךְ חַיָּב כָּל אָדָם לִשָּׂא אִשָּׁה כְּדֵי לִפְרוֹת וְלִרְבּוֹת, שֶׁכָּל מִי שֶׁאֵינוֹ עוֹסֵק בִּפְרִיָּה וּרְבִיָּה כְּאִלּוּ שׁוֹפֵךְ דָּמִים, דִּכְתִיב: "שׁוֹפֵךְ דָּם הָאָדָם", וְסָמִיךְ לֵיהּ: "וְאַתֶּם פְּרוּ וּרְבוּ".
וּכְאִלּוּ מְמַעֵט הַדְּמוּת, דִּכְתִיב: "כִּי בְּצֶלֶם אֱלֹהִים עָשָׂה אֶת הָאָדָם וְאַתֶּם פְּרוּ וּרְבוּ".
וְגוֹרֵם לַשְּׁכִינָה שֶׁתִּסְתַּלֵּק מִיִּשְׂרָאֵל.
וְכָל מִי שֶׁשָּׁרוּי בְּלֹא אִשָּׁה שָׁרוּי בְּלֹא טוֹבָה, בְּלֹא בְּרָכָה, בְּלֹא דִּירָה, בְּלֹא תּוֹרָה, בְּלֹא חוֹמָה, בְּלֹא שָׁלוֹם.
וְאָמַר רַבִּי אֶלְעָזָר: כָּל מִי שֶׁאֵין לוֹ אִשָּׁה אֵינוֹ אָדָם.
וְכֵיוָן שֶׁנָּשָׂא אִשָּׁה, עַווֹנוֹתָיו מִתְפַּקְפְּקִים, שֶׁנֶּאֱמַר: "מָצָא אִשָּׁה מָצָא טוֹב וַיָּפֶק רָצוֹן מֵה'".
וּמִצְוָה גְּדוֹלָה הִיא עַד מְאֹד, שֶׁאֵין מוֹכְרִים סֵפֶר תּוֹרָה אֶלָּא כְּדֵי לִלְמֹד תּוֹרָה וְלִשָּׂא אִשָּׁה.

וּמִצְוָה עַל הָאָדָם שֶׁיִּשָּׂא אִשָּׁה כְּשֶׁהוּא בֶּן שְׁמוֹנֶה עֶשְׂרֵה שָׁנִים, דִּתְנַן - 'בֶּן שְׁמוֹנֶה עֶשְׂרֵה לַחֻפָּה'.
אֲבָל הַמַּקְדִּים לִשָּׂא כְּשֶׁהוּא בֶּן שְׁלוֹשׁ עֶשְׂרֵה - מִצְוָה מִן הַמֻּבְחָר.
תָּנוּ רַבָּנָן: הַמַּשִּׂיא בָּנָיו וּבְנוֹתָיו סָמוּךְ לְפִרְקָן, עָלָיו הַכָּתוּב אוֹמֵר: "וְיָדַעְתָּ כִּי שָׁלוֹם אָהֳלֶךָ" וְגוֹ'.
וְאָמַר אַבַּיֵּי: הָא דְּעַדִיפְנָא מְחַבְרַיָּא, מִשּׁוּם דִּנְסִיבְנָא מִבַּר שִׁיתְסַר, וְאִי נְסִיבְנָא בַּר אַרְבֵּיסַר הֲוָה אֲמִינָא 'גִּירָא בְּעֵינֵיהּ דְּשִׂטְנָא'.
אֲבָל קֹדֶם שְׁלוֹשׁ עֶשְׂרֵה לֹא יַשִּׂיאֵם, דְּהַוֵי כִּזְנוּת.
וּבְשׁוּם עִנְיָן לֹא יַעֲבֹר עֶשְׂרִים שָׁנָה בְּלֹא אִשָּׁה, דְּאָמַר רָבָא וְכֵן תַּנָּא דְּבֵי רַבִּי יִשְׁמָעֵאל: עַד עֶשְׂרִים שָׁנָה הַקָּדוֹשׁ בָּרוּךְ הוּא מַמְתִּין לוֹ לָאָדָם שֶׁמָּא יִשָּׂא אִשָּׁה, וְכֵיוָן שֶׁעָבְרוּ עֶשְׂרִים שָׁנָה וְלֹא נִשָּׂא, אוֹמֵר הַקָּדוֹשׁ בָּרוּךְ הוּא 'תִּפַּחְנָה עַצְמוֹתָיו'.
וְכָתַב אֲדוֹנִי אָבִי הָרֹא"שׁ זַ"ל: רַוָּק שֶׁעָבְרוּ עָלָיו עֶשְׂרִים שָׁנָה וְאֵינוֹ רוֹצֶה לִשָּׂא, בֵּית דִּין כּוֹפִין אוֹתוֹ לִשָּׂא כְּדֵי לְקַיֵּם מִצְוַת פְּרִיָּה וּרְבִיָּה.
וּמִיהוּ מִי שֶׁאִי אֶפְשָׁר לוֹ לִלְמֹד אִם יִשָּׂא אִשָּׁה, אֵינוֹ חַיָּב לִשָּׂא בִּשְׁנַת עֶשְׂרִים.

לְשׁוֹן הָרַמְבַּ"ם זַ"ל: וְאִם עוֹסֵק בַּתּוֹרָה וְטָרוּד בָּהּ, וּמִתְיָרֵא לִשָּׂא אִשָּׁה כְּדֵי שֶׁלֹּא יִטְרַח בִּמְזוֹנוֹת וְיִתְבַּטֵּל מִן הַתּוֹרָה, מֻתָּר לְהִתְאַחֵר, שֶׁהָעוֹסֵק בְּמִצְוָה פָּטוּר מִן הַמִּצְוָה, וְכָל שֶׁכֵּן בְּתַלְמוּד תּוֹרָה.
מִי שֶׁחָשְׁקָה נַפְשׁוֹ בַּתּוֹרָה תָּמִיד כְּבֶן עַזַּאי, וְנִדְבַּק בָּהּ כָּל יָמָיו וְלֹא נָשָׂא אִשָּׁה, אֵין בְּיָדוֹ עָוֹן, וְהוּא שֶׁלֹּא יְהֵא יִצְרוֹ מִתְגַּבֵּר עָלָיו.

וְאוֹמֵר אֲדוֹנִי אָבִי הָרֹא"שׁ זַ"ל: הָא דְּאַמְרִינָן 'וְאִם אִי אֶפְשָׁר לוֹ לִלְמֹד - יִלְמוֹד וְאַחַר כָּךְ יִשָּׂא אִשָּׁה', קִצְבָה לְאוֹתוֹ לִמּוּד לֹא יָדַעְנָא, שֶׁלֹּא יִתָּכֵן שֶׁיִּתְבַּטֵּל מִפְּרִיָּה וּרְבִיָּה כָּל יָמָיו, שֶׁלֹּא מָצִינוּ זֶה אֶלָּא בְּבֶן עַזַּאי שֶׁחָשְׁקָה נַפְשׁוֹ בַּתּוֹרָה. עַד כָּאן.

כֵּיוָן שֶׁיֵּשׁ לָאָדָם זָכָר וּנְקֵבָה, קִיֵּם מִצְוַת פְּרִיָּה וּרְבִיָּה.
הָיָה הַבֵּן סָרִיס אוֹ הַנְּקֵבָה אַיְלוֹנִית, לֹא קִיֵּם פְּרִיָּה וּרְבִיָּה.
הָיוּ לוֹ בָּנִים וּמֵתוּ, לֹא קִיֵּם פְּרִיָּה וּרְבִיָּה.
אֲבָל אִם מֵתוּ וְהִנִּיחוּ בָּנִים, כֵּיוָן שֶׁיֵּשׁ לוֹ לְבֵן בֵּן אוֹ בַּת אוֹ בֶּן לַבַּת אוֹ בַּת לַבַּת, קִיֵּם פְּרִיָּה וּרְבִיָּה.
אֲבָל מֵת אֶחָד מֵהֶם בְּלֹא בָּנִים וְיֵשׁ לַשֵּׁנִי בֵּן וּבַת, לֹא קִיֵּם.

הָיוּ לוֹ בָּנִים בְּגֶיּוּתוֹ וְנִתְגַּיֵּר הוּא וְהֵם, קִיֵּם פְּרִיָּה וּרְבִיָּה.
אֲבָל עֶבֶד שֶׁהָיוּ לוֹ בָּנִים וְנִשְׁתַּחְרֵר הוּא וְהֵם, לֹא קִיֵּם.

וְאַף עַל פִּי שֶׁקִּיֵּם פְּרִיָּה וּרְבִיָּה, אָסוּר לוֹ לַעֲמֹד בְּלֹא אִשָּׁה.
דְּאָמַר רַב נַחְמָן: אַף עַל פִּי שֶׁיֵּשׁ לוֹ לָאָדָם כַּמָּה בָּנִים אָסוּר לוֹ לָאָדָם לַעֲמֹד בְּלֹא אִשָּׁה, שֶׁנֶּאֱמַר: "לֹא טוֹב הֱיוֹת הָאָדָם לְבַדּוֹ".
וְאָמַר רַבִּי יְהוֹשֻׁעַ: נָשָׂא אִשָּׁה בְּיַלְדוּתוֹ יִשָּׂא אִשָּׁה בְּזִקְנוּתוֹ, הָיוּ לוֹ בָּנִים בְּיַלְדוּתוֹ יִהְיוּ לוֹ בְּזִקְנוּתוֹ, שֶׁנֶּאֱמַר: "בַּבֹּקֶר זְרַע זַרְעֶךָ וְלָעֶרֶב אַל תַּנַּח יָדֶךָ".
וְאֵין חִלּוּק בֵּין יֵשׁ לוֹ בָּנִים לְשֶׁאֵין לוֹ אֶלָּא לְעִנְיַן מְכִירַת סֵפֶר תּוֹרָה -
שֶׁלְּעוֹלָם צָרִיךְ שֶׁיִּשָּׂא אִשָּׁה בַּת בָּנִים אִם יֵשׁ סִפֵּק בְּיָדוֹ, אֲפִלּוּ יֵשׁ לוֹ כַּמָּה בָּנִים.
וְאִם אֵין סִפֵּק בְּיָדוֹ לִשָּׂא אִשָּׁה בַּת בָּנִים אֶלָּא אִם כֵּן יִמְכֹּר סֵפֶר תּוֹרָה, אִם אֵין לוֹ בָּנִים – יִמְכֹּר כְּדֵי שֶׁיִּשָּׂא בַּת בָּנִים.
אֲבָל אִם יֵשׁ לוֹ בָּנִים לֹא יִמְכֹּר, אֶלָּא יִשָּׂא אִשָּׁה שֶׁאֵינָהּ בַּת בָּנִים וְלֹא יַעֲמֹד בְּלֹא אִשָּׁה.
וְיֵשׁ אוֹמְרִים - שֶׁאֲפִלּוּ אִם יֵשׁ לוֹ בָּנִים יִמְכֹּר סֵפֶר תּוֹרָה כְּדֵי שֶׁיִּשָּׂא אִשָּׁה בַּת בָּנִים.
וְאֵין חִלּוּק אִם יֵשׁ לוֹ בָּנִים לְשֶׁאֵין לוֹ בָּנִים אֶלָּא לְעִנְיָן נָשָׂא אִשָּׁה וְשָׁהָה עִמָּהּ עֶשֶׂר שָׁנִים וְלֹא יָלְדָה, שֶׁאִם אֵין לוֹ בָּנִים חַיָּב לְגַרְשָׁהּ כְּדֵי לְקַיֵּם פְּרִיָּה וּרְבִיָּה, וְאִם יֵשׁ לוֹ בָּנִים אֵינוֹ חַיָּב לְגַרְשָׁהּ.
דְרַבִּי יְהוֹשֻׁעַ לֹא קָאָמַר אֶלָּא לְכַתְּחִלָּה יִשָּׂא אִשָּׁה בְּזִקְנוּתוֹ שֶׁהִיא בַּת בָּנִים, אֲבָל אֵינוֹ חַיָּב לְגַרְשָׁהּ אִם אֵינָהּ בַּת בָּנִים.
וְכֵן הִיא מַסְקָנַת אֲדוֹנִי אָבִי הָרֹא"שׁ זַ"ל.

נוֹשֵׂא אָדָם כַּמָּה נָשִׁים, דְּאָמַר רָבָא: נוֹשֵׂא אָדָם כַּמָּה נָשִׁים, וְהוּא דְּאֶפְשָׁר לְמֵּיקַם בְּסִפּוּקַיְּהוּ.
וּמִכָּל מָקוֹם נָתְנוּ חֲכָמִים עֵצָה טוֹבָה, שֶׁלֹּא יִשָּׂא אָדָם יוֹתֵר מֵאַרְבַּע נָשִׁים, כְּדֵי שֶׁיַּגִּיעַ לְכָל אַחַת עוֹנָה בְּחֹדֶשׁ.
וּבְמָקוֹם שֶׁיֵּשׁ תַּקָּנָה שֶׁלֹּא יִשָּׂא אֶלָּא אִשָּׁה אַחַת, הוֹלְכִין אַחַר הַמִּנְהָג.

אִשָּׁה אֵינָהּ מְצֻוָּה עַל פְּרִיָּה וּרְבִיָּה, לְפִיכָךְ אִם שׁוֹאֶלֶת גֵּט בְּטַעֲנָה שֶׁאֵינָהּ רְאוּיָה לְהִבָּנוֹת מִמֶּנּוּ אֵין שׁוֹמְעִין לָהּ, כַּאֲשֶׁר יִתְבָּאֵר לְקַמָּן בְּאֵלּוּ שֶׁכּוֹפִין אוֹתָן לְהוֹצִיא, כִּדְאִיתָא בְּהִלְכוֹת גֵּרוּשִׁין.